**Egyetemi Technológia- és Tudástranszfer Fórum (ETTF)**

**Szakmai javaslatok**

*a hazai felsőoktatási intézményeket érintő kutatáshasznosítási és technológiatranszfer környezet módosítására, fejlesztésére*

*Szabályozási környezet*

1. A tudományos kutatásról, fejlesztésről és innovációról szóló 2014. évi LXXVI. törvény (a továbbiakban: KFI törvény) szabályozása alapján a központi költségvetési szervnek minősülő kutatóhelynél keletkező szellemi alkotásokhoz fűződő jogok az államot illetik meg azzal, hogy a tulajdonosi jogokat az érintett kutatóhely gyakorolja. Meggyőződésünk szerint a hatékony kutatáshasznosítási tevékenység alapfeltétele, hogy – a nemzetközi gyakorlattal és az európai uniós ajánlásokkal összhangban, illetve a 2014-ig fennálló hazai szabályozással összhangban – az egyetemeken és kutatóintézetekben keletkezett szellemi alkotások feletti rendelkezési jog az adott kutatóhelyet illesse. Ebből kifolyólag javasoljuk, hogy a közfinanszírozású kutatóhelyek kapjanak **korlátozásoktól mentes rendelkezési jogot** a szellemi alkotásokhoz kapcsolódó vagyoni jogok tekintetében. Ezzel egy lépésben megszüntethető a törvényi anomália a KFI törvény, a Polgári Törvénykönyv kutatási szerződésekre vonatkozó rendelkezései, illetve az iparjogvédelmi és szerzői jogi törvényeknek a szellemi tulajdon átszállása tekintetében meghatározott rendelkezései között.
2. A **hasznosító vállalkozás fogalma** a hazai szabályozásban is kerüljön összhangba a nemzetközi viszonylatban is széles körben elfogadott definícióval, mely kiküszöböli a KFI törvény jelenleg hatályos értelmezéséből eredő korlátozásokat, mint például a kutatóhelyek kötelező részvétele a társaság működésében. Egy ilyen új, korszerű megfogalmazás szerint hasznosító (spin-off) vállalkozásnak minősül a költségvetési kutatóhelyen létrejött szellemi alkotás üzleti hasznosítása céljából alapított gazdasági társaság, mely licenciaszerződés vagy átruházási szerződés (ideértve az apportot) útján szerzi meg a szellemi alkotás hasznosításának jogát.
3. A hasznosító vállalkozásban a kutatóhely által megszerzett részesedés jelenleg állami tulajdonnak minősül, melynek kapcsán a költségvetési kutatóhely gyakorolja a társasági részesedés felett a tulajdonosi jogokat és kötelezettségeket. A hatékony és gyors döntéshozatal kritikusnak számít a korai fázisú vállalkozások életében, ezért a vállalkozói kedv növelése és a kutatóhelyek környezetébe érkező befektetések ösztönzése érdekében célszerűnek látjuk a **hasznosító vállalkozásban szerzett társasági részesedés intézményi tulajdonba adását**.
4. A felsőoktatási törvény szerinti **intézményi társaság** és a KFI törvény szerinti **hasznosító vállalkozás** egymáshoz való viszonyát szükségesnek tartjuk jogszabályi szinten tisztázni. Javasoljuk, hogy a felsőoktatási intézmények által alapított hasznosító vállalkozás minden tekintetben minősüljön intézményi társaságnak és legyen egyértelműen rögzítve, hogy hasznosító vállalkozásban szerzett társasági részesedés – az intézményi vállalkozások tekintetében meghatározott kivételi szabályt alkalmazva – ne minősüljön állami vagyonnak.
5. A kutatási eredmények gazdasági hasznosításának előmozdítása céljából indokoltnak tűnik, hogy minden közalkalmazotti státuszban álló kutató közreműködhessen hasznosító vállalkozások alapításában és tevékenységében. Ezért célszerűnek látjuk az erre vonatkozó **összeférhetetlenségi szabályok harmonizálását** és javasoljuk, hogy az intézmények kötelezően rendelkezzenek összeférhetetlenségi szabályzattal (Conflict of interest policy).

*Támogató eszközök*

1. A technológiatranszfer szervezeteknek **kiszámítható, hosszú távú finanszírozásra** van szükségük a szakmai kompetenciáik és kialakított kapcsolatrendszerük megtartása érdekében. Az elmúlt években tapasztalt ciklikus pályázati finanszírozás kedvezőtlenül hatott a technológiatranszfer irodák működésére: az egyes pályázati konstrukciók között jelentkező finanszírozási hiány és a jelentős mértékű munkaerő-fluktuáció jelentősen csökkentette a kutatáshasznosítási folyamatok hatékonyságát. Egyes egyetemeken a 2010-2017-es periódus alatt akár többször is újraszerveződtek a technológiatranszfer irodák az intézményen belül, a teljes szakembergárda cseréjével. Az európai uniós szakmai kezdeményezésekhez történő csatlakozás és a forrásokhoz történő hozzáférés alapfeltétele a stabil működés. Ezért javasoljuk, hogy a hazai stratégiákban felvázolt célok teljesülése érdekében az intézményi tudástranszfer szervezetek célzott állami finanszírozást kapjanak alaptevékenységeik hosszú távú ellátására, mely kötelezően elkülönül a belső intézményi költségvetésben.
2. Általános tapasztalat a közfinanszírozású kutatóhelyeken, hogy az ígéretes kutatási eredményekben rejlő hasznosítási lehetőségek sok esetben kiaknázatlanok maradnak. A kutatási eredmények technológiai és piaci validálása ugyanakkor elengedhetetlen feltétele annak, hogy egy új technológia hasznosító partnereket vonzzon magához és ezáltal sikeres, a társadalom számára hasznos innovációvá válhasson. Javasoljuk egy hazai, **országos szintű Proof of Concept Alap** létrehozását, mellyel hatékonyan áthidalható a kutatóhelyeken keletkezett szellemi alkotások hasznosítása során jelentkező finanszírozási rés.
3. A sikeres kutatáshasznosítás elengedhetetlen feltétele az **iparjogvédelmi költségek finanszírozása**. A szabadalmaztatás az intézmények részéről pénzügyi befektetés, melynek megtérülésére abban az esetben mutatkozik esély, ha a kutatóhelyek megfelelő méretű szellemitulajdon-portfoliót alakítanak ki. Az intézményekben keletkezett kutatási eredmények technológiai és üzleti szempontból korai fázisban vannak, ezért a megtérüléshez el kell érni a kritikus tömeget, melyhez jelentős költségek társulnak. Az iparjogvédelmi szabályok már az előkészítés szakaszától pontos, előrelátható határidőket határoznak meg az egyes eljárási szakaszok tekintetében, ezért – a szellemitulajdon-védelmi portfolió fenntartása érdekében – fontos, hogy az intézmények megfelelő időben jussanak forrásokhoz. Ezért javasoljuk a széles körben elérhető Iparjog pályázatok átalakítását: célszerű lenne egy hatékony és gyors, akár „automatizált” támogatási rendszer kialakítása, ahol egyszeri intézményi regisztrációval, a szabadalmi bejelentés benyújtását követően egy egyszerűsített elszámolási sablon alapján lehetne visszaigényelni a szabadalmaztatásra fordított költségeket.
4. Az új kutatási eredmények feltérképezésében meghatározó szerepet játszik a kutatók motiválása, érdekeltté tétele a kutatáshasznosítási folyamatokban. Az intézményi szellemitulajdon-kezelési szabályzatok mindegyikében találunk rendelkezést erről: ennek jellemző módja a hasznosításból származó bevételek előre meghatározott hányadának megosztása a feltalálókkal. A találmányi díjakat terhelő magas adó- és járulékfizetési kötelezettség ugyanakkor kedvezőtlenül hat a hasznosítási folyamatra és végső soron arra is ösztönözheti a kutatót, hogy bele se kezdjen a jelentős szakmai hozzájárulást igénylő szabadalmaztatási eljárásba vagy esetenként az intézményen kívül keresse a hasznosítási lehetőséget. Ennek a problémakörnek a megoldására, a kutatói motiváció növelése érdekében javasoljuk a **találmányi díjfizetés adókedvezményben történő részesítését**.

Budapest, 2018. május 27.